ORDE do 5 maio de 2008 pola que se ditan instrucións para a elaboración dos orzamentos xerais da Comunidade Autónoma de Galicia para o ano 2009.
CONSELLERÍA DE ECONOMÍA E FACENDA — III. OUTRAS DISPOSICIÓNS — 06/05/2008

Os orzamentos da Comunidade Autónoma de Galicia para o ano 2009 deben continuar impulsando o proceso de cambio no sistema de planificación, programación e elaboración de orzamentos, iniciado nesta lexislatura, para o establecemento dun sistema de orzamento por resultados, no cal os gastos estean vinculados ao logro duns obxectivos específicos, facendo efectivos os principios de transparencia, eficacia e eficiencia na asignación dos recursos, que debe ser unha constante na acción de goberno.
Coa finalidade mencionada, os orzamentos para o próximo ano deben reflectir o esforzo en planificación realizado polos distintos centros xestores para establecer os seus obxectivos no marco das prioridades e os obxectivos estratéxicos de carácter xeral. Ao mesmo tempo, deben servir para conectar os devanditos obxectivos e as accións previstas para acadalos cos programas orzamentarios, coa finalidade de que esta se converta nunha eficaz ferramenta de análise e xestión orzamentaria. Neste sentido, e tomando en consideración o traballo realizado en anos anteriores, especialmente coa integración dos plans sectoriais e de carácter transversal, todas as unidades a que se refire o anexo IV desta orde deberán revisar ou definir, no seu caso, os obxectivos estratéxicos e operativos, que pasarán a quedar integrados nos programas orzamentarios correspondentes.
Ao explicitar os obxectivos que se pretenden alcanzar xunto coas dotacións necesarias en cada caso, séntanse as bases para un novo sistema de asignación dos recursos, ao tempo que se facilitan os elementos necesarios para poder realizar unha axeitada avaliación do resultado dos diferentes plans e programas e, en definitiva, das políticas públicas do Goberno da Xunta de Galicia. Con iso prodúcese un importante avance cualitativo para pasar, dun modelo de xestión orzamentaria tradicional centrado nos medios utilizados, a outro centrado nos obxectivos e resultados.
Do mesmo modo, para o exercicio próximo, avanzarase na consideración global dos orzamentos, mediante a extensión do ámbito institucional destes, abranguendo entes e organismos que teñen a consideración de Administración autonómica, segundo a metodoloxía aplicada polo sistema europeo de contas (SEC-95).
Os próximos orzamentos inscribiranse nun contexto de menor crecemento da economía mundial, que afectará tamén a economía española e a da nosa comunidade. Estes cambios nos factores de crecemento económico, xunto coa normativa sobre estabilidade orzamentaria, obrigan a formular un escenario de contención dos gastos correntes e de optimización dos proxectos e investimentos que teñan un maior impacto na produtividade e crecemento da nosa economía.
O novo orzamento debe continuar o esforzo xa iniciado de potenciar as infraestruturas que incrementen a dotación de capital físico, desenvolver as políticas sociais e educativas que melloren o capital humano e fomentar a mellora da produtividade e competitividade da nosa economía a través do reforzo do capital tecnolóxico. E debe tamén continuar o esforzo por ofrecerlles uns servizos públicos de calidade a todos os cidadáns.
Polo exposto e conforme as competencias que lle corresponden á Consellería de Economía e Facenda, en virtude do establecido no artigo 7 c) do texto refundido da Lei de réxime financeiro e orzamentario de Galicia, apróbanse as seguintes instrucións para a elaboración dos orzamentos xerais da Comunidade Autónoma para o ano 2009.
Artigo 1º.-Criterios xerais de elaboración nos orzamentos.
Os orzamentos da Comunidade Autónoma para o ano 2009 enmárcanse nun contexto económico que exixe incrementar os esforzos a favor do rigor, a estabilidade orzamentaria e o logro máis eficaz e eficiente dos obxectivos e prioridades establecidos polo Goberno para esta lexislatura. Neste sentido, os orzamentos responderán aos principios de austeridade e contención do gasto corrente, avanzarán no desenvolvemento da metodoloxía dirixida á elaboración, integración e seguimento dos plans e orzamentos orientados ao logro de resultados. Prestarán especial atención a unha formulación rigorosa da información correspondente aos programas orzamentarios e impulsarán as accións necesarias para facer máis visible a perspectiva de xénero, tanto na fase de elaboración orzamentaria coma na de seguimento e avaliación.
A elaboración dos orzamentos realizarase sobre a base de priorizar os plans, programas e actuacións conforme os seguintes criterios:
a) Potenciar o desenvolvemento de políticas sociais, especialmente no ámbito da educación, sanidade e atención ás persoas dependentes.
b) Impulsar medidas tendentes á promoción da igualdade de oportunidades entre homes e mulleres, así como á mellora da conciliación entre a vida profesional e a vida persoal.
c) Reforzar as políticas que melloren as infraestruturas produtivas.
d) Fomentar políticas de gasto que supoñan unha contribución máis relevante na mellora da produtividade e competitividade da nosa economía.
e) Potenciar os investimentos en investigación, desenvolvemento e innovación (I+D+i) e na sociedade da información e do coñecemento.
f) Impulsar as políticas que melloren a protección do ambiente así como aquelas que faciliten un desenvolvemento territorial equilibrado.
g) Aumentar o grao de eficacia e eficiencia do gasto público.
Artigo 2º.-Ámbito de aplicación.
Un.-As disposicións contidas nesta orde serán de aplicación á elaboración do anteproxecto de orzamentos xerais da comunidade autónoma para o ano 2009, no cal se integran os correspondentes a:
a) A Administración xeral da comunidade autónoma e os seus organismos autónomos.
b) As sociedades públicas de carácter mercantil.
c) Os demais entes do sector público aos que se refire o artigo 12.1º b) do texto refundido da Lei de réxime financeiro e orzamentario de Galicia.
Dous.-En todo caso, os orzamentos de 2009 incluirán os de todas as entidades que estean clasificadas como administración pública da Comunidade Autónoma de Galicia de acordo coas normas do SEC-95, salvo as universidades públicas.
Artigo 3º.-Estrutura orzamentaria.
Un.-O orzamento de ingresos elaborarase de acordo coa clasificación económica que figura no anexo I desta orde, e coa clasificación orgánica que se corresponde cun único centro xestor na Administración xeral e con centros de xestión diferenciados para cada un dos organismos autónomos administrativos.
Dous.-O orzamento de gastos da Administración xeral e dos distintos organismos autónomos administrativos estruturarase tendo en conta as finalidades e obxectivos que o orzamento pretende conseguir e adecuarase á clasificación económica, orgánica e funcional por programas que figuran nos anexos II, III e IV desta orde.
Ademais das estruturas xerais que figuran nos anexos antes referidos, a totalidade dos créditos do orzamento de gastos deberán configurarse por códigos de proxecto ou actuación baixo o cal se identifican as unidades básicas de gastos. As devanditas unidades de gastos recollerán, se for o caso, a clasificación territorial de acordo coas instrucións que estableza a Dirección Xeral de Orzamentos.
Así mesmo, os proxectos de gasto financiados con fondos estruturais deberán ter en conta as vinculacións cos obxectivos estratéxicos de Galicia 2007-2013, eixes de intervención, categorías de gasto e indicadores de seguimento ( realización e resultados).
Os centros xestores recollidos na clasificación orgánica deberán revisar ou definir, se é o caso, os obxectivos estratéxicos e operativos que perseguen cos seus programas orzamentarios. Para tal efecto, sempre que sexa posible, utilizarán os recollidos nos plans sectoriais e de carácter transversal que teñan establecidos, os cales serán incorporados a través da aplicación informática aos programas orzamentarios, xunto cos proxectos e actuacións, indicadores e recursos vinculados aos devanditos obxectivos. En todo caso deberán explicitarse aqueles obxectivos que sexan desenvolvidos a través doutros entes, especialmente no caso de que estes reciban transferencias dun programa orzamentario.
Tres.-Os orzamentos de ingresos e gastos dos organismos autónomos comerciais, industriais, financeiros e análogos e demais entes recollidos no artigo 2º que estean suxeitos a orzamento limitativo de gasto, estruturaranse de acordo coa clasificación económica e funcional establecida con carácter xeral e a orgánica que en cada caso lles corresponda, e ademais, cos estados financeiros que están obrigados a presentar, de acordo coas súas normas específicas de carácter contable e, en especial, as recollidas no capítulo IV do texto refundido da Lei de réxime financeiro e orzamentario de Galicia que lles son de aplicación.
Estes entes deberán revisar os obxectivos estratéxicos e operativos recollidos nos plans sectoriais e transversais que lles afecten ou, no seu defecto, deberán definilos para o próximo exercicio, e incorporalos aos programas orzamentarios, xunto cos proxectos e actuacións, recursos e indicadores vinculados aos devanditos obxectivos.
Catro.-Os orzamentos de explotación e capital, e demais estados financeiros das sociedades públicas e demais entes recollidos no artigo 2º non suxeitos a orzamento limitativo estrutúranse de acordo coas súas normas específicas e, en particular, as recollidas no capítulo V do texto refundido da Lei de réxime financeiro e orzamentario de Galicia que lles son de aplicación.
Na formulación do Programa de actuacións, investimentos e financiamento (PAIF) que estes entes deben presentar, deberán ter en conta os obxectivos considerados nos plans sectoriais e transversais que lles poidan afectar e, en particular, os obxectivos que recolla o programa orzamentario da administración que conteña, se é o caso, as transferencias correntes e de capital para financiar as actividades e proxectos do ente.
Cinco.-As transferencias internas, achegas e en xeral as operacións entre diversos entes que se definen no artigo dous desta orde deberán orzarse de modo individualizado para os efectos de favorecer a consolidación orzamentaria.
Seis.-Os orzamentos xerais da comunidade autónoma elaboraranse tendo como unidade de conta o euro.
Artigo 4º.-Texto articulado.
Un.-Corresponderá á Dirección Xeral de Orzamentos coordinar a redacción do articulado do anteproxecto de lei de orzamentos e a presentación do seu texto definitivo.
Dous.-As consellerías, e a través delas os organismos e demais entes recollidos no artigo 2º desta orde, poderán formular ata o 30 de xuño as propostas normativas con encaixe na lei de orzamentos que consideren necesarias, acompañadas de memoria xustificativa da súa oportunidade, da táboa de vixencias e de disposicións afectadas e, se é o caso, de informe económico sobre a súa repercusión nos ingresos e gastos, segundo o modelo previsto no anexo VII desta orde.
Artigo 5º.-Proceso de elaboración.
Un.-A Dirección Xeral de Orzamentos da Consellería de Economía e Facenda levará a cabo as tarefas de determinación, análise e agregación dos datos necesarios para a elaboración do anteproxecto de ingresos, considerando a información relativa ás previsións correspondentes a impostos directos, indirectos e taxas e prezos, facilitadas pola Dirección Xeral de Tributos, e as correspondentes ao capítulo IX, da sección 22 que achegará a Dirección Xeral de Política Financeira e Tesouro.
A estimación dos beneficios fiscais que afecten as figuras impositivas sobre as cales a comunidade autónoma posúe competencias normativas, será facilitada pola Dirección Xeral de Tributos.
A inclusión de ingresos de carácter finalista procedentes da Administración do Estado ou doutras administracións públicas, e correlativamente a dotación de créditos no orzamento de gastos, unicamente será posible despois da xustificación do dereito á súa percepción por parte das consellerías afectadas.
A Dirección Xeral de Planificación Económica e Fondos Comunitarios facilitaralle á Dirección Xeral de Orzamentos a relación de proxectos financiados con cargo ao FCI, acordados con cada unha das consellerías para o seu financiamento con cargo ao crédito incluído na sección 33 do anteproxecto de orzamentos xerais do Estado para o ano 2009, correspondentes a esta comunidade autónoma, así como a programación para 2009, dos fondos europeos Feder e FSE, coa correspondente desagregación por eixe e medida ou categoría de gasto, fondo comunitario, obxectivos (finais e intermedios) da estratexia de Galicia 2007-2013 para as intervencións estruturais e órgano executor. Igualmente, co mesmo grao de desagregación, as consellarías xestoras dos programas Feader e FEP subministraranlle á Consellería de Economía e Facenda a programación correspondente ao ano 2009.
As consellerías que tivesen adscrito algún dos organismos autónomos ou entes con orzamento limitativo recollidos no artigo 2º, remitiranlles as previsións de ingresos correspondentes a cada un deles.
Dous.-As distintas consellerías e órganos xestores remitirán polo sistema informático establecido para o efecto as propostas de gasto por programas para 2009, incluíndo os referentes aos organismos, entes e sociedades a eles adscritos, así como a información necesaria para a confección da memoria explicativa a que se refire o artigo 6º.2 e o anexo VI desta orde. Esta remisión realizarase antes do 30 de xuño de 2008 e quedará á disposición da Dirección Xeral de Orzamentos.
A Dirección Xeral de Orzamentos examinará en coordinación coas consellerías, secretarías xerais e, se é o caso, cos órganos responsables da planificación e elaboración de orzamentos de cada consellaría, a documentación orzamentaria recibida, para os efectos de axustar os créditos ás previsións de financiamento realizadas e ao establecido nesta orde e na restante normativa aplicable.
Tres.-Tras as reunións que proceda, a Consellería de Economía e Facenda determinará, conforme os criterios e obxectivos fixados nos escenarios orzamentarios e demais directrices aprobadas polo Consello da Xunta, os importes dos orzamentos correspondentes a cada órgano xestor, e determinará as regras de validación que se deben incluír no programa informático de elaboración dos orzamentos.
Catro.-As propostas de anteproxectos dos estados de gastos dos órganos estatutarios da comunidade autónoma, das consellerías e dos organismos autónomos a elas adscritos, elaboraranse conforme os criterios establecidos e remitiranse, no soporte informático establecido, á Dirección Xeral de Orzamentos conforme o establecido na Lei de réxime financeiro e orzamentario de Galicia.
O anexo de persoal obterase directamente no programa de xestión de persoal en caso das seccións orzamentarias e organismos autónomos incluídos no sistema.
Así mesmo, para os casos en que as dotacións do capítulo I se financien con fondos europeos ou outros fondos finalistas, os distintos órganos xestores deberán remitir a través do programa informático de elaboración de orzamentos a información referida a estes por código de proxecto e fonte de financiamento.
Cinco.-As sociedades públicas a que se refire o artigo 12 do texto refundido da Lei de réxime financeiro e orzamentario de Galicia e as demais entidades sinaladas no artigo 2º desta orde, remitiranlle en soporte informático á Dirección Xeral de Orzamentos, a través da consellería de que dependan, a documentación que oportunamente se determinará a través de resolución da Dirección Xeral de Orzamentos.
A Dirección Xeral de Orzamentos poderá, para os efectos da presentación de datos agregados, homoxeneizar as estruturas orzamentarias das sociedades e entes clasificados como administración pública da comunidade autónoma conforme as normas do sistema europeo de contas (SEC-95).
Esta homoxeneización realizarase sobre a base da estrutura de ingresos e gastos establecida no artigo 3º desta orde.
Artigo 6º.-Memorias e informe económico-financeiro.
Un.-A redacción da memoria xeral será levada a cabo pola Dirección Xeral de Orzamentos da Consellería de Economía e Facenda.
Dous.-As memorias correspondentes a cada unha das consellerías serán elaboradas por estas conforme o contido e as instrucións que figuran no anexo VI desta orde, e remitiranse á Dirección Xeral de Orzamentos antes do 30 de xuño de 2008.
Tres.-A memoria de obxectivos e programas será elaborada pola Dirección Xeral de Planificación Económica e Fondos Comunitarios, conforme a información a que se refire o punto anterior
Catro.-A Dirección Xeral de Planificación Económica e Fondos Comunitarios terá ao seu cargo a elaboración do informe económico-financeiro que acompaña o proxecto de Lei de orzamentos xerais baseándose, de ser o caso, nos informes e previsións de conxuntura económica elaborados polo Instituto Galego de Estatística e a Dirección Xeral de Política Financeira e Tesouro.
Cinco.-A Dirección Xeral de Planificación Económica e Fondos Comunitarios elaborará a memoria de orzamentos das deputacións provinciais, de acordo coa disposición adicional terceira do Estatuto de autonomía de Galicia.
Disposicións derradeiras
Primeira.-Tendo en conta as análises e as propostas de ingresos e gastos resultantes de todo o actuado, e no marco derivado dos escenarios orzamentarios plurianuais da comunidade autónoma, a Consellería de Economía e Facenda formulará o anteproxecto de Lei de orzamentos xerais e someterao á aprobación do Consello da Xunta.
Segunda.-Autorízase a Dirección Xeral de Orzamentos para desenvolver as normas contidas nesta orde, especialmente as relativas á definición, normalización e contido da clasificación económica e por programas, así como para adecuar, se é o caso, a documentación que se indica no seu artigo 3º, creando ou substituíndo os que se consideren precisos en función das necesidades resultantes do proceso de elaboración.
Terceira.-Esta orde entrará en vigor o día da súa publicación no Diario Oficial de Galicia.
Santiago de Compostela, 5 de maio de 2008.
José Ramón Fernández Antonio
Conselleiro de Economía e Facenda
ANEXO I
Clasificación económica dos ingresos públicos
Código da clasificación económica dos ingresos públicos comprendidos nos orzamentos da comunidade autónoma e os seus organismos autónomos.
Os recursos que prevé liquidar, segundo a súa natureza económica, clasificaranse por capítulos, artigos, conceptos e subconceptos, tal como se detalla no seguinte sistema de codificación.
Esta estrutura de clasificación inicial por artigos, conceptos e subconceptos considérase aberta, polo que poderán propoñerse os novos elementos que se consideren necesarios en calidade de atípicos, cando non figuren incluídos na codificación inicial.
A clasificación económica, co detalle antes definido, terá carácter informativo para os efectos de lograr unha axeitada identificación dos dereitos económicos da Facenda Pública no momento do seu rexistro contable. Para os efectos da súa inclusión nos orzamentos, a desagregación das previsións nos distintos niveis da clasificación por categorías económicas será elaborada polos distintos centros xestores dos ingresos en función da información dispoñible por eles.
Ver referencia pdf "08600D005P021.PDF"
ANEXO IV
Clasificación orgánica
Estrutura por departamentos e centros xestores
Ademais das entidades que se sinalan a continuación, poderanse incluír aquelas outras que expresamente determine a Dirección Xeral de Orzamentos.
Seccións
Sección 01.-Parlamento.
Servizo 01.-Parlamento.
Servizo 02.-Valedor do Pobo.
Sección 02.-Consello de Contas.
Servizo 01.-Consello de Contas.
Sección 03.-Consello da Cultura Galega.
Servizo 01.-Consello da Cultura Galega.
Sección 04.-Presidencia da Xunta de Galicia.
Servizo 10.-Secretaría Xeral da Presidencia.
11.-Asesoría Xurídica Xeral.
12.-Dirección Xeral do Gabinete da Presidencia.
Servizo 20.-Secretaría Xeral de Análise e Proxección.
Servizo 30.-Secretaría Xeral de Comunicación.
31.-Dirección Xeral de Comunicación Audiovisual.
Servizo 40.-Secretaría Xeral de Relacións Exteriores.
41.-Dirección Xeral de Cooperación Exterior.
Servizo 50.-Secretaría Xeral de Emigración.
Servizo 60.-Secretaría Xeral de Política Lingüística.
Ente publico.-Compañía de Radio Televisión de Galicia.
Sociedade mercantil.-Redes de Telecomunicación Galegas, Retegal, S.A.
Sección 05.-Vicepresidencia da Igualdade e do Benestar.
Servizo 10.-Secretaría Xeral.
Servizo 20.-Secretaría Xeral de Relacións Institucionais.
Servizo 30.-Secretaría Xeral da Igualdade.
Servizo 40.-Secretaría Xeral do Benestar.
41.-Dirección Xeral de Acción Social.
42.-Dirección Xeral de Xuventude e Solidariedade.
Servizo 80.-Servizo Galego de Promoción da Igualdade do Home e da Muller.
Sección 06.-Consellería de Presidencia, Administracións Públicas e Xustiza.
Servizo 01.-Secretaría Xeral.
Servizo 02.-Dirección Xeral da Función Pública.
Servizo 03.-Dirección Xeral da Calidade e Avaliación das Políticas Públicas.
Servizo 04.-Dirección Xeral de Relacións Parlamentarias.
Servizo 05.-Dirección Xeral de Xustiza.
Servizo 06.-Dirección Xeral de Interior.
Servizo 07.-Dirección Xeral de Protección Civil.
Servizo 08.-Dirección Xeral de Administración Local.
Servizo 80.-Escola Galega de Administración Pública.
Servizo 81.-Academia Galega de Seguridade Pública.
Ente público.-Axencia Galega de Emerxencias.
Sección 07.-Consellería de Economía e Facenda.
Servizo 01.-Secretaría Xeral e do Patrimonio.
Servizo 02.-Intervención Xeral da Comunidade Autónoma.
Servizo 03.-Dirección Xeral de Tributos.
Servizo 04.-Dirección Xeral de Orzamentos.
Servizo 05.-Dirección Xeral de Política Financeira e Tesouro.
Servizo 06.-Dirección Xeral de Planificación Económica e Fondos Comunitarios.
Servizo 80.-Instituto Galego de Estatística.
Servizo 81.-Tribunal Galego de Defensa da Competencia.
Ente Público.-Instituto Galego de Promoción Económica.
Ente Público.-Consello Económico e Social.
Ente Público.-Centro Informático de Xestión Tributaria, Económico-Financeira e Contable.
Sociedade mercantil.-Centro Europeo de Empresas e Innovación de Galicia, S.A.
Sociedade mercantil.-Xes Galicia S.G.E.C.R., S.A.
Sociedade mercantil.-Sodiga.
Sociedade mercantil.-Sociedade Pública de Investimentos de Galicia.
Sociedade mercantil.-Autoestrada Alto de Santo Domingo-Ourense, S.A.
Sección 08.-Consellería de Política Territorial, Obras Públicas e Transportes.
Servizo 01.-Secretaría Xeral.
Servizo 02.-Dirección Xeral de Urbanismo.
Servizo 03.-Dirección Xeral de Obras Públicas.
Servizo 04.-Dirección Xeral de Transportes.
Servizo 05.-Xurado de Expropiacións de Galicia.
Servizo 80.-Axencia de Protección da Legalidade Urbanística.
Servizo 81.-Instituto de Estudos do Territorio.
Ente público.-Portos de Galicia.
Sección 09.-Consellería de Educación e Ordenación Universitaria.
Servizo 01.-Secretaría Xeral.
Servizo 02.-Dirección Xeral de Ordenación e Innovación Educativa.
Servizo 03.-Dirección Xeral de Formación Profesional e Ensinanzas Especiais.
Servizo 04.-Dirección Xeral de Ordenación e Calidade do Sistema Universitario de Galicia.
Servizo 05.-Dirección Xeral de Promoción Científica e Tecnoloxía do Sistema Universitario de Galicia.
Sección 10.-Consellería de Innovación e Industria.
Servizo 01.-Secretaría Xeral.
Servizo 02.-Dirección Xeral de Investigación, Desenvolvemento e Innovación.
Servizo 03.-Dirección Xeral de Industria, Enerxía e Minas.
Servizo 04.-Dirección Xeral de Promoción Industrial e da Sociedade da Información.
Servizo 05.-Dirección Xeral de Comercio e Consumo.
Servizo 06.-Dirección Xeral de Turismo.
Servizo 80.-Instituto Galego de Consumo.
Ente público-Instituto Enerxético de Galicia.
Sociedade mercantil.-Sociedade Anónima de Xestión do Xacobeo.
Sociedade mercantil.-Sociedade de Imaxe e Promoción Turística de Galicia.
Sociedade mercantil.-Sociedade Anónima de Xestión do Centro de Supercomputación de Galicia.
Sociedade mercantil.-Galicia Calidade, S.A.
Sección 11.-Consellería do Medio Rural.
Servizo 01.-Secretaría Xeral.
Servizo 02.-Dirección Xeral de Estruturas e Infraestruturas Agrarias.
Servizo 03.-Dirección Xeral de Produción, Industrias e Calidade Agroalimentaria.
Servizo 04.-Dirección Xeral de Desenvolvemento Rural.
Servizo 05.-Dirección Xeral de Investigación, Tecnoloxía e Formación Agroforestal.
Servizo 06.-Dirección Xeral de Montes e Industrias Forestais.
Servizo 90.-Fondo Galego de Garantía Agraria.
Ente público.-Axencia Galega de Desenvolvemento Rural.
Sociedade mercantil.-Sociedade Anónima para o Desenvolvemento Comarcal de Galicia.
Sociedade mercantil.-Xenética Fontao, S.A.
Sociedade mercantil.-Empresa Pública Servizos Agrarios Galegos, S.A.
Sección 12.-Consellería de Cultura e Deporte.
Servizo 01.-Secretaría Xeral.
Servizo 02.-Dirección Xeral de Creación e Difusión Cultural.
Servizo 03.-Dirección Xeral de Patrimonio Cultural.
Servizo 04.-Dirección Xeral para o Deporte.
Servizo 90.-Instituto Galego de Artes Escénicas e Musicais.
Fundación Cidade da Cultura.
Sección 13.-Consellería de Sanidade.
Servizo 01.-Secretaría Xeral.
Servizo 02.-Dirección Xeral de Saúde Pública.
Servizo 03.-Dirección Xeral de Aseguramento e Planificación Sanitaria.
Servizo 80.-Servizo Galego de Saúde.
Sociedade mercantil.-Instituto Galego de Medicina Técnica, S.A.
Fundación Pública Hospital de Verín.
Fundación Instituto Galego de Oftalmoloxía.
Fundación Pública Hospital da Barbanza.
Fundación Pública Hospital Virxe da Xunqueira.
Fundación Pública Escola Galega de Administración Sanitaria.
Fundación Pública Foro Permanente Galego Iberoamericano da Saúde.
Fundación Pública Urxencias Sanitarias-061.
Fundación Pública Hospital do Salnés.
Fundación Pública Centro de Transfusión de Galicia.
Fundación Pública Galega de Medicina Xenómica.
Sección 14.-Consellería de Pesca e Asuntos Marítimos.
Servizo 01.-Secretaría Xeral.
Servizo 02.-Dirección Xeral de Recursos Mariños.
Servizo 03.-Dirección Xeral de Estruturas e Mercados da Pesca.
Servizo 04.-Dirección Xeral de Innovación e Desenvolvemento Pesqueiro.
Ente público.-Instituto Tecnolóxico do Mar.
Sección 15.-Consellería de Medio Ambiente e Desenvolvemento Sostible.
Servizo 01.-Secretaría Xeral.
Servizo 02.-Dirección Xeral de Conservación da Natureza.
Servizo 03.-Dirección Xeral de Calidade e Avaliación Ambiental.
Servizo 04.-Dirección Xeral de Desenvolvemento Sostible.
Servizo 80.-Augas de Galicia.
Ente público.-Empresa Pública de Obras e Servizos Hidráulicos.
Sociedade mercantil.-Sociedade Galega de Medioambiente, S.A., Sogama.
Sección 16.-Consellería de Traballo.
Servizo 01.-Secretaría Xeral.
Servizo 02.-Dirección Xeral de Promoción do Emprego.
Servizo 03.-Dirección Xeral de Formación e Colocación.
Servizo 04.-Dirección Xeral de Relacións Laborais.
Servizo 05.-Consello Galego de Relacións Laborais.
Servizo 80.-Instituto Galego de Seguridade e Saúde Laboral.
Sección 17.-Consellería de Vivenda e Solo.
Servizo 01.-Secretaría Xeral.
Servizo 02.-Dirección Xeral de Fomento e Calidade da Vivenda.
Servizo 90.-Instituto Galego de Vivenda e Solo.
Sociedade mercantil.-Xestur Coruña, S.A.
Sociedade mercantil.-Xestur Lugo, S.A.
Sociedade mercantil.-Xestur Ourense, S.A.
Sociedade mercantil.-Xestur Pontevedra, S.A.
Sección 20.-Consello Consultivo de Galicia.
Servizo 01.-Consello Consultivo de Galicia.
Sección 21.-Transferencias a corporacións locais.
Servizo 01.-Transferencias a corporacións locais.
Sección 22.-Débeda pública da comunidade autónoma.
Servizo 01.-Débeda pública da comunidade autónoma.
Sección 23.-Gastos de diversas consellerías.
Servizo 01.-Secretaría Xeral e do Patrimonio da Consellería de Economía e Facenda.
Servizo 02.-Dirección Xeral de Orzamentos.
Servizo 03.-Dirección Xeral de Política Financeira e Tesouro.
ANEXO V
Documentación específica dos organismos autónomos comerciais, industriais, financeiros e análogos e demais entes con orzamento de gastos limitativo, a que se refire o artigo 3º.tres desta orde.
Os entes con orzamento de gastos de carácter limitativo, se é o caso, elaborarán o seu orzamento axustándoo á estrutura que se recolle neste anexo, composta polos seguintes documentos:
a) Pormenor de ingresos e gastos.
b) Conta de explotación.
c) Cadro de financiamento básico.
Ao pormenor de ingresos e gastos uniranse ademais:
a) Conta-resumo de operacións comerciais.
b) Estado demostrativo da variación do fondo de manobra.
-Estrutura do orzamento.
Gastos:
Capítulo 1º.-Gastos de persoal.
Capítulo 2º.-Gastos en bens correntes e de servizos.
Capítulo 3º.-Gastos financeiros.
Capítulo 4º.-Transferencias correntes.
Capítulo 6º.-Investimentos reais.
Capítulo 7º.-Transferencias de capital.
Capítulo 8º.-Activos financeiros.
Capítulo 9º.-Pasivos financeiros.
Ingresos:
Capítulo 1º.-Impostos directos.
Capítulo 2º.-Impostos indirectos.
Capítulo 3º.-Taxas e outros ingresos.
Capítulo 4º.-Transferencias correntes.
Capítulo 5º.-Ingresos patrimoniais.
-Artigo 57 Resultado de operacións comerciais.
-Artigo 58 Variación do fondo de manobra.
Capítulo 6º.-Alleamento de investimentos reais.
Capítulo 8º.-Activos financeiros.
Capítulo 9º.-Pasivos financeiros.
Ver referencia pdf "08600D005P021.PDF"
ANEXO VI
Instrucións para a confección das propostas de gasto e das memorias das consellerías
-Proposta de gasto.
Cadro nº 1: Ficha de programas.
Por cada un dos programas orzamentarios, segundo a ficha de programa, desenvolveranse os puntos seguintes:
1. Diagnóstico de situación.
Indica a situación de partida, o colectivo afectado, os problemas a que debe facer fronte e o punto a que se quere chegar.
2. Estratexias en que incide.
Indicará necesariamente os criterios de elaboración de orzamentos en que incide máis directamente o programa. Ademais, poderanse indicar outros criterios contidos en documentos de carácter estratéxico como o acordo sobre bases programáticas da acción de goberno, Marco estratéxico de converxencia de Galicia 2007-2013 (Mecega) e eixes prioritarios do Feder, FSE, Feader e FEP.
3. Obxectivos estratéxicos.
Son os principais resultados que se queren conseguir coa aplicación do programa. No caso de que dentro dun mesmo programa se inclúan ámbitos de actuación diferenciados, cada un deles corresponderase cun determinado obxectivo estratéxico.
4. Obxectivos operativos.
A través dos obxectivos operativos desenvólvese e defínese en termos concretos e mesurables o resultado que se quere conseguir.
Para cada obxectivo operativo asignaranse os proxectos ou actuacións que contribúen á súa aplicación, así como os indicadores que van permitir medir o seu cumprimento.
5. Datos complementarios.
5.1. Relación de disposicións legais que resultan afectadas.
5.2. Identificaranse os centros xestores dos cales se require colaboración para o desenvolvemento do programa, singularmente, no caso dos programas transversais.
6. Número de efectivos solicitados.
Só os que corresponden a ese centro xestor e a ese programa. Posteriormente, haberá que detallar o tipo, grupo e nivel dos efectivos solicitados e motivar a petición realizada.
7. Resumo de gastos do programa por centro xestor.
En observacións poderán incluír o que consideren conveniente para os efectos de aclarar e explicar os capítulos da proposta de gasto.
Ver referencia pdf "08600D005P021.PDF"
*Memorias das consellerías.
A memoria explicativa de cada consellería sobre os orzamentos para o ano 2009 incluirá a información relativa a:
-A propia consellería.
-Os organismos autónomos que, se é o caso, teña adscritos.
-As sociedades públicas dela dependentes.
O desenvolvemento da memoria realizarase conforme o esquema que se indica a continuación:
1. Competencias.
Instrucións: con referencia ás estruturas aprobadas polos decretos 231/2005 e 232/2005, do 11 de agosto, enumeraranse as competencias da consellería, relacionando os distintos reais decretos polos que se aprobaron os traspasos de funcións e servizos producidos ata o momento.
Indicaranse, se é o caso, os organismos autónomos adscritos con mención das súas competencias, e as sociedades públicas dependentes, cunha referencia ao seu obxecto social.
2. Obxectivos e liñas de acción para o ano 2009.
2.1. Da consellería.
2.2. Do organismo autónomo.
2.3. Das sociedades públicas.
Instrucións: exporanse de forma xenérica as liñas de acción que se van seguir e os obxectivos que se pretenden alcanzar en 2009, así como as actuacións básicas que deberán ser desenvolvidas para a súa consecución, sen descender ao pormenor dos obxectivos de cada programa e das realizacións singulares, a que se fará referencia no punto 3.1.
Neste sentido, cada consellería procederá a identificar, dentro do conxunto dos obxectivos establecidos nas fichas de programas orzamentarios correspondentes aos seus centros xestores, aqueles que deben ter carácter prioritario en 2009, conforme as instrucións que ao respecto estableza a Dirección Xeral de Orzamentos.
3. Orzamento de gastos para o ano 2009.
3.1. Distribución funcional. Programas de gasto.
3.1.1 Da consellería.
3.1.2 Do organismo autónomo.
Instrucións: por cada un dos programas de gasto desenvolveranse os puntos seguintes:
1. Descrición.
En relación co ente xestor incluirase unha descrición do contido do programa e dos seus obxectivos, expoñendo a continuación a necesidade e os beneficios que esperan alcanzar da execución.
2. Actividades.
Farase referencia ás actuacións máis significativas que se van desenvolver para acadar a finalidade e os obxectivos previstos en cada programa. Esta referencia estará en consonancia e, polo tanto, deberá axustarse aos obxectivos consignados nas fichas correspondentes ao programa que foron elaboradas por cada centro xestor.
3. Órganos encargados da execución.
Relacionaranse os centros directivos, a nivel de servizos orzamentarios, aos cales se encomenda a execución do programa.
Unha vez realizada a exposición de todos os programas segundo o esquema precedente, incluiranse os seguintes cadros-resumo:
Ver referencia pdf "08600D005P021.PDF"
Ver referencia pdf "08600D006P042.PDF"